b"\n_START_ARTICLE_\nErnest II de Sax\xc3\xb2nia-Gotha-Altenburg\n_START_SECTION_\nBiografia\n_START_PARAGRAPH_\nLa mort prematura dels seus germans, Llu\xc3\xads el 1735 i Frederic el 1756, el van convertir en l'hereu del Ducat de Sax\xc3\xb2nia-Gotha-Altenburg. La seva mare va procurar-li una adequada educaci\xc3\xb3 seleccionant un grup selecte de professors amb els quals el 1768 va emprendre un viatge pedag\xc3\xb2gic als Pa\xc3\xafsos Baixos, Anglaterra i Fran\xc3\xa7a._NEWLINE_Va governar com a Duc de Sax\xc3\xb2nia-Gotha-Altenburg entre el 1772 i el 1804. Interessat especialment en les ci\xc3\xa8ncies, en l'astronomia i en la f\xc3\xadsica, va implantar els ideals de la Il\xc2\xb7lustraci\xc3\xb3. Va fomentar el teatre i les ci\xc3\xa8ncies naturals, va modernitzar el sistema educatiu i la Hisenda, cosa que va situar Sax\xc3\xb2nia-Gotha-Altenburg al capdavant dels ducats saxons de Tur\xc3\xadngia._NEWLINE_Amb el seu amic astr\xc3\xb2nom Franz von Zach, va crear l'Observatori de Gotha (Sternwarte Gotha) que es va convertir en un punt de refer\xc3\xa8ncia per als astr\xc3\xb2noms europeus._NEWLINE_El 1774, es va convertir en francma\xc3\xa7\xc3\xb3, i ingress\xc3\xa0 en la l\xc3\xb2gia Zum Rautenkranz de Gotha, on el 1775 va ser nomenat Gran Maestre de la Logia d'Alemanya. El 1784, se li encoman\xc3\xa0 el c\xc3\xa0rrec de Supervisor de la Baixa Sax\xc3\xb2nia, oferint asil pol\xc3\xadtic a Gotha al seu fundador, Adam Weishaupt, el 1787."